Bombycoidea

* apespinnere
* vårspinner
* Mirinidae
* Carthaeidae
* silkespinnere
* påfuglspinnere
* Lemoniidae
* tempelspinnere
* svermere

**Bombycoidea** er en gruppe (overfamilie) av sommerfugler. Den mangler noe godt norsk navn, men kan kalles spinnere (i vid forstand) eventuelt svermere og spinnere. Gruppen omfatter de artsrike familiene silkespinnere (Bombycidae), påfuglspinnere (Saturniidae) og svermere (Sphingidae), dessuten den tropiske gruppen apespinnere (Eupterotidae) (med 300 arter) og fire familier som alle omfatter mindre enn 50 arter hver på verdensbasis. I mange klassifikasjoner tar man også med familiene Mimallonidae, ekte spinnere (Lasiocampidae) og Anthelidae i Bombycoidea, men disse skiller seg fra de gruppene som her er inkludert ved visse trekk i vingeårenettet.

## Utseende
Selv om Bombycoidea kan variere mye i utseende, kan man holde fram noen fellestrekk. De er alle middelsstore til svært store sommerfugler (vingespenn 20 – nesten 300&nbsp;mm), og gruppen omfatter noen av de aller største sommerfuglene i familiene påfuglspinnere (Saturniidae), svermere (Sphingidae) og tempelspinnere (Brahmaeidae). Kroppen er vanligvis bred og hårete, og de fleste har fjærformede antenner i alle fall hos hannene. Bortsett fra hos svermere og tempelspinnere er munndelene vanligvis tilbakedannet hos de voksne insektene. Vingene er vanligvis store sammenlignet med kroppen, ofte med øyeflekker eller andre påfallende mønstre. Beina er forholdsvis korte.
**Larvene** er sylindriske, vanligvis lange og slanke. De er enten nakne eller sparsomt hårete. Mange er grønne, men det er også en del som har spektakulære fargemønstre. En del har neslehår.

## Levevis
Larvene lever på mange forskjellige slags levende planter. Medlemmene i denne gruppen er vanligvis nokså fåtallige, så de er sjelden problematiske skadedyr. De fleste larvene, men ikke familien svermere, spinner seg inn i en kokong av silke før de forvandler seg til pupper. Denne silken har blitt utnyttet til tekstiler, ikke bare hos silkeormen (*Bombyx mori*), men også hos flere arter av påfuglspinnere (Saturniidae). 
 De voksne sommerfuglene flyr oftest om natten, selv om det også finnes en del dagflygende arter. Hunnene sender ut feromoner som hannene kan oppdage på lang avstand. Hos mange grupper tar de voksne insektene ikke til seg næring, og de lever ganske kort tid.
## Systematisk inndeling

* Ordenen sommerfugler, Lepidoptera Linnaeus, 1758
** Gruppen Glossata
*** Gruppen Coelolepida
**** Gruppen Myoglossata
***** Gruppen Neolepidoptera
****** Gruppen Heteroneura
******* Gruppen Eulepidoptera
******** Gruppen Ditrysia
********* Gruppen Apoditrysia
********** Gruppen storsommerfugler, Macrolepidoptera
*********** Overfamilien svermere og spinnere, Bombycoidea
************ apespinnere (Eupterotidae)  – 300 arter
************ vårspinner (Endromidae)  – bare én art, som også finnes i Norge
************ Mirinidae  – Asia, tre arter
************ Carthaeidae  – Australia, én art
************ silkespinnere (Bombycidae)  – 350 arter
************ påfuglspinnere (Saturniidae)  – 2250 arter, to i Norge
************ Lemoniidae  – ca. 40 arter, finnes i Sverige, men ikke i Norge
************ tempelspinnere (Brahmaeidae) – ca. 40 arter, én i Europa
************ svermere (Sphingidae)  – ca. 1530 arter, 15 funnet i Norge

## Litteratur
* Carter, D. (1994) Sommerfugler fra hele verden. Teknologisk Forlag. ISBN 82-512-0438-0
* Hydén, N., Jilg, K. & Östman, T. 2006. Nationalnyckeln till Sveriges flora och fauna. *Fjärilar: Ädelspinnare-tofsspinnare. Lepidoptera: Lasiocampidae-Lymantriidae.* ArtDatabanken, SLU, Uppsala. ISBN 91-88506-59-2
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* ''Svenska Fjärilar'', med bildegalleri